DA Den Europæiske Unions Tidende C 78/5

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 78/04

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»MACCHERONCINI DI CAMPOFILONE«

EF-Nr. IT-PGI-0005-0886-27.07.2011

BGB ( X ) BOB ( )

1. Betegnelse:

»Maccheroncini di Campofilone«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 2.7 — Pastaprodukter

3.2. Beskrivelse af produktet med betegnelsen i punkt 1:

»Maccheroncini di Campofilone« er et tørret pastaprodukt fremstillet af æg og mel af blød hvede eller mel af durumhvede med de kvalitetsegenskaber, der er anført i punkt 3.3, som ved markedsføringen har følgende fysiske og kemiske egenskaber pr. 100 gram af det færdige produkt:

— længde: 35-60 cm

— bredde: 0,80-1,20 mm

— tykkelse: 0,3-0,7 mm

— indhold af protein (kvælstof × 5,70): mindst 12,50 % af tørstoffet.

3.3. Råvarer:

De råvarer, som anvendes til fremstilling af »Maccheroncini di Campofilone« BGB, må ikke indeholde genetisk modificerede organismer (GMO) og skal opfylde følgende kvalitetskrav pr. 100 gram af produktet:

— æggene, der stammer fra fritgående høner, som udelukkende fodres med gmo-frit foder, må ikke indeholde syntetiske pigmentstoffer. De skal have et proteinindhold på 10-12 gram, et fedtindhold over 9 gram, et beta-karotenindhold på højst 33 ppm samt et tørstofindhold på mindst 20 %

— mel af durumhvede (semulje) skal have et indhold af protein (kvælstof × 5,70), som udgør mindst 12,50 % af tørstoffet

— mel af blød hvede (»Tipo 00«) skal have et indhold af protein (kvælstof × 5,70), som udgør mindst 10 % af tørstoffet.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Alle trin i fremstillingen af »Maccheroncini di Campofilone«, dvs. æltning, udrulning, skæring og tørring af dejmassen, skal finde sted i det geografiske område, der er anført i punkt 4.

3.6. Særlige regler vedrørende udskæring, rivning eller emballering osv.:

Efter æltning, udrulning og skæring af pastadejen bredes »Maccheroncini di Campofilone« ud på ark af hvidt levnedsmiddelpapir med en bredde på 22-26 cm og en længde på 32-35 cm. På de således frembragte ark med det friske produkt vejer 155-175 gram bøjes herefter på traditionel vis en kant langs alle fire sider for at undgå, at produktet rutsjer uden for, hvorefter de anbringes til tørring på netrammer. Når tørringsprocessen er afsluttet, lægges arkene ned i pakningerne.

Klargøringen og pakningen, som udelukkende finder sted på fremstillingsstedet, er nødvendig for at sikre, at dette delikate og yderste sarte produkt er beskyttet og ikke beskadiges under transport og lagring.

Hvis »Maccheroncini di Campofilone«-produktet ikke transporteres med den fornødne beskyttelse, som æsken og arket yder, udsættes det for stød, der medfører at pastaen går i stykker og dermed ikke længere har de typiske karakteristiske fysiske kendetegn, som er anført i punkt 3.2 og er af betydning for genkendelse af produktet.

3.7. Særlige mærkningsregler:

På hver pakning eller på den etiket, som skal anbringes på pakningen, skal foruden de lovbefalede oplysninger følgende yderligere oplysninger være anført på pakningen med tydelige og læsbare trykte bogstaver:

det grafiske EU-logo for beskyttet geografisk betegnelse, jf. forordning (EF) nr. 1898/2006, ved siden af » »Maccheroncini di Campofilone« beskyttet geografisk betegnelse«. Betegnelsen »Maccheroncini di Campofilone« skal være mindst 5 mm høj.

Der må ikke anføres andre oplysninger end de udtrykkeligt tilladte. Det er dog tilladt at benytte angivelser, som henviser til private mærker, når blot de ikke indeholder nogen anprisninger eller kan vildlede forbrugerne.

Betegnelsen »Maccheroncini di Campofilone« oversættes ikke.

4. Afgrænsning af det geografiske område:

Produktionsområdet, hvor produktet med den beskyttede geografiske betegnelse »Maccheroncini di Campofilone« dyrkes, består af kommunen Campofilone, der ligger i provinsen Fermo i regionen Marche.

5. Tilknytning til det geografiske område:

5.1. Det geografiske områdes egenart:

Campofilone er en lille middelalderlandsby, som breder sig ud på et bakkedrag i Aso-dalen i 210 meters højde. Dette landbrugsprægede område byder på et stemningsskabende landskab fremkaldt af de hvide snedækkede bjergtinder i nationalparken Monti Sibillini, det grønne bakkelandskab og Adriaterhavets blå farve. Klimaet i området er særlig gunstigt, eftersom brisen fra det nærliggende hav mildner de kølige temperaturer i højden, og giver en behagelig temperatur.

5.2. Produktets egenart:

»Maccheroncini di Campofilone« adskiller sig således tydeligt fra andre pastatyper ved, at dejen rulles meget tynd og skæres i meget fine strimler. Det giver en meget kort kogetid, og produktet skal kun koges ét minut i kogende vand eller blandes direkte med sovsen uden forudgående kogning. Et andet grundlæggende kendetegn, som gør »Maccheroncini di Campofilone« til et unikt produkt, er andelen af æg, som anvendes i dejen. Den er tydelig større end ved andre pasta-typer. Der bruges fra minimum syv til højst ti æg pr. kilo durumhvedemel eller mel af blød hvede, hvilket i procent svarer til 33 % af dejmassen.

Denne andel og den langsomme tørring giver et produkt med et stort produktudbytte. Hvor 250 gram normal pasta svarer til to rigelige portioner, rækker den samme mængde af »Maccheroncini di Campofilone« til fire portioner.

Takket være det store produktudbytte har »Maccheroncini di Campofilone« en meget større absorptionsevne, som er i stand til at tilbageholde en større mængde sovs, end andre pastatyper.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Ansøgningen om anerkendelse af »Maccheroncini di Campofilone« som beskyttet geografisk betegnelse begrundes med produktets anseelse og omdømme. Navnet »Maccheroncini di Campofilone« leder tanken hen på pasta, der er et autentisk udtryk for produktionsområdets kultur. Den håndværksmæssige fremstilling af denne pasta står for den folkelige tradition i denne middelalderlandsby, som er overleveret fra generation til generation. Det var først og fremmest æggene, som ikke er til rådighed hele året og afhænger af hønernes biologiske cyklus, som satte gang i opfindsomheden og fantasien hos kvinderne i Campofilone og førte til, at de begyndte af fremstille deres egen hjemmelavede pasta. De startede med frisk pasta, og videreudviklede fremstillingen til det, der skulle blive til en tørringsproces. Den tørrede pasta var nemmere at have med at gøre end den friske, fordi den holdt sig frisk i æltekarret og kunne indtages hele året rundt. Den dengang store udskæring havde den ulempe, at pastaen buede sig under tørringsprocessen og gik i stykker og dermed ikke kunne spises hel. Derfor begyndte de forstandige husmødre at skære den udrullede pastadej i meget tynde strimler, som ikke gik i stykker under tørringsluftens indvirkning og forblev hele, indtil de skulle indtages. Kunsten at fremstille »Maccheroncini di Campofilone« opstod således i hjemme i køkkenerne og senere i ikke-industrielle småvirksomheder. Siden da har de flortynde gyldne pastastrimler fået en særlig betydning, fordi de adskiller sig fra hverdagsretter og er ved festmåltider en specialitet, som er indbegrebet af husmoderens kogekunst. Oprindelig blev Maccheroncini kun serveret ved de vigtigste højtider og var en prestigefyldt gave, som kun blev givet til højt værdsatte venner.

De i over sekshundrede år bevarede traditioner og færdigheder har ført til familievirksomheders handel, der har gjort navnet Campofilone kendt i hele verden. Allerede i 1400-tallet blev Maccheroncini omtalt i en skrivelse fra abbediet i Campofilone som en særlig ret og i dokumenter fra kirkemødet i Trento, ligesom retten var nedskrevet i adelige familiers opskriftsbøger. I starten af 1900-tallet begyndte husmødre og værtinder i Campofilone at servere de lange, tynde Maccheroncini for deres gæster. Omtalen af »Maccheroncini di Campofilone« i den første gastronomiske guide fra Touring Club Italiano i 1931 er belæg for den tætte forbindelse mellem denne gastronomiske specialitet og dets oprindelsessted. Denne stedsmæssige forankring blev yderligere forstærket under anden verdenskrig, og i 1960 blev håndværksbageriet »Nello Spinosi« grundlagt. I 1965 skete der med fremkomsten på markedet af det større håndværksbageri »Alimentari Valdaso« en yderligere stigning i produktionen og udbredelsen af det produkt, som er typisk for Campofilone.

En lejlighed, som man ikke bør lade gå fra sig for at nyde denne specialitet fra Campofilones kogekunst, er folkefesten »Sagra dei maccheroncini«. Festen blev afholdt første gang i 1964 og er hvert år siden blevet afholdt i tre dage i starten af august. Ved denne begivenhed besøger tusindvis af turister den lille landsby i Piceno, og der serveres ca. 20 000 portioner pasta, hvilket er udtryk for folkefestens succes og dermed »Maccheroncini di Campofilones« fine omdømme.

De priser og anerkendelser, som pastaproducenterne i Campofilone har modtaget i Italien og i udlandet, bekræfter, at landsbyen Campofilones navn og omdømme er uløselig forbundet med denne højt skattede kulinariske specialitet. Det har ført til udvikling af et produktionsområde, som råder over højt specialiseret arbejdskraft til fremstilling af pastaprodukter.

»Maccheroncini di Campofilone« er i tidens løb nået ud på alle de vigtigste markeder: det europæiske, amerikanske, canadiske, arabiske og asiatiske. Produktets særlige værdi består i, at fremstillingsprocessen, den særlige sammensætning og den særlige tørringsform er bevaret uændret i århundreder. Dertil kommer, at fremstillingen af produktet kræver særlige færdigheder og erfaring, som giver et kvalitetsprodukt med helt særlige kvalitetsegenskaber, hvad angår produktudbytte, smagfuldhed, finhed, og som er let at tilberede.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006 (3))

De italienske myndigheder har indledt den nationale indsigelsesprocedure med offentliggørelse af forslaget om anerkendelse af den beskyttede geografiske betegnelse »Maccheroncini di Campofilone« i Gazzetta Ufficiale della Repubblica Italiana (den italienske stats tidende) nr. 131 af 8. juni 2011.

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af Europa-Parlamentets og Rådets forordning (EU) nr. 1151/2012 af 21. november 2012 om kvalitetsordningen for landbrugsprodukter og fødevarer.

(3) Se fodnote 2.